หุ้นยุโรปปิดบวก รับผลประกอบการบริษัทชั้นนำ-ข่าวเทคโอเวอร์
ตลาดหุ้นยุโรปปิดปรับตัวขึ้นต่อเนื่องเมื่อคืนนี้ (29 ก.ค.) หลังจากหลายบริษัทเผยผลประกอบการที่ออกมาดีเกินคาด และจากข่าวการซื้อกิจการและควบรวมกิจการ (M&A) ของบริษัทจดทะเบียนบางแห่ง นอกจากนี้ ตลาดยังขานรับการดีดตัวขึ้นของหุ้นจีน หลังจากที่ร่วงหนักติดต่อกันสามวันก่อนหน้านี้
30 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวเพิ่มขึ้น 1% ปิดวานนี้ (29 ก.ค.) ที่ 394.01 จุด ต่อจากที่พุ่งขึ้น 1.1% เมื่อวันอังคารที่ผ่านมา ซึ่งเป็นการปรับตัวขึ้นครั้งแรกในรอบหกวัน, ดัชนี CAC-40 ตลาดหุ้นฝรั่งเศสเพิ่มขึ้น 40.12 จุด หรือ 0.81% ปิดที่ 5,017.44 จุด, ดัชนี DAX ตลาดหุ้นเยอรมันปิดเพิ่มขึ้น 37.94 จุด หรือ 0.34% ที่ระดับ 11,211.85 จุด และดัชนี FTSE 100 ตลาดหุ้นลอนดอนเพิ่มขึ้น 75.72 จุด หรือ 1.16% ปิดที่ 6,631.00 จุด
นักวิเคราะห์กล่าวว่า ผลกำไรของหลายบริษัทชั้นนำออกมาค่อนข้างดี ขณะที่กิจกรรม M&amp;A หรือการทำข้อตกลงควบรวมกิจการจะยังคงดำเนินต่อไปอย่างคึกคักในไตรมาสสามนี้ โดยคาดว่ามูลค่าของข้อตกลงอาจทะลุ 1 ล้านล้านดอลลาร์
หุ้นไบเออร์ และเปอโยต์ พุ่งขึ้นกว่า 3.9% แกล็กโซสมิทไคล์นบวก 3.5% หลังบริษัทยารายใหญ่ที่สุดของอังกฤษเผยผลกำไรไตรมาสสองลดลงน้อยกว่าที่นักวิเคราะห์ประเมินไว้ หุ้นบาร์เคลย์บวก 1.8% หลังธนาคารเผยผลกำไรก่อนหักภาษีครึ่งปีแรกเพิ่มขึ้น 11% จากช่วงเดียวกันของปีก่อน
หุ้นแมน กรุ๊ป ทะยาน 7.6% หลังบริษัทเฮดจ์ฟันด์รายใหญ่เผยผลกำไรครึ่งปีแรกที่สูงกว่าการคาดการณ์ของนักวิเคราะห์, หุ้นบริติช อเมริกัน โทแบคโค บวก 3.6% หลังผลกำไรสุทธิของบริษัทงวดปีสิ้นสุดวันที่ 30 มิถุนายน เพิ่มขึ้นแตะ 2.65 พันล้านปอนด์ (ประมาณ 4.13 พันล้านดอลลาร์สหรัฐ) จาก 1.75 พันล้านปอนด์ และดีกว่าที่คาดการณ์ไว้ที่ 2.44 พันล้านปอนด์ โดยได้ปัจจัยหนุนจากการลงทุนต่างๆของบริษัท ซึ่งช่วยชดเชยการขาดทุนจากอัตราแลกเปลี่ยน
หุ้นแอลวีเอ็มเอช โมเอ็ท เฮนเนสซี่ หลุยส์ วิตตอง บวก 1.9% หลังบริษัทสามารถทำกำไรได้มากที่สุดในรอบสามปี หุ้นโททาล บวก 2.6% หลังการผลิตและการกลั่นปรับตัวขึ้น ซึ่งช่วยชดเชยการร่วงลงของราคาน้ำมันดิบได้ ขณะเดียวกัน นักลงทุนในตลาดหุ้นยุโรปรอดูผลการประชุมของธนาคารกลางสหรัฐ และแถลงการณ์หลังการประชุม ซึ่งมีการเปิดเผยภายหลังตลาดหุ้นยุโรปปิดตลาดในวันพุธ